Johann Wenth

Johann Wenth (født ca. 1490/1495 i Gandersheim eller Goslar; død 11. august 1541, begravet i Ribe Domkirke) var en tysk teolog, den første biskop eller superintendent i Ribe Stift efter Reformationen. Han optræder med mange navneformer, blandt andet et 'dansk' navn: Johann Vandal. Wenth fik betydning for Danmark ved hertug Christians indførelse af luthersk kirkeordning i Haderslev-Tørning Len i Sønderjylland som han fik til underhold ved sit giftermål i 1525. Sammen med en anden tysk teolog, Eberhard Weidensee (Wijdensee), blev Wenth tilkaldt fra Wittenberg for at hjælpe med overgangen.

Wenths baggrund og virke i Danmark 
Det er uklart hvor Wenth er født. Ligstenen i Ribe angiver Goslar, ved hans immatrikulering i Wittenberg nævnes han som "Johannes Wenth fra Gandersheim i stiftet Hildesheim"

Wenth var især elev af Luthers medarbejder Philipp Melanchthon og havde erhvervet sig kundskaber i græsk og hebraisk. 1526 tog han magistergraden i Wittenberg, og senere samme år kom han med Weidensee til Haderslev, hvor han overtog det ledige teologiske lektorat ved kollegiatkapitlet der.

Hertug Christian omdannede den katolske præsteskole i Haderslev til et af de første evangelisk-lutherske pastoralseminarier med Johann Wenth som 'lektor'
eller 'læsemester', som han var til 1537, hvor han blev den første superintendent i Ribe Stift.
To kendte studerende på den nye præsteskole var Claus Mortensen Tøndebinder og Hans Olufsen Spandemager fra Malmø i Skåne.

Wenth og Weidensee var hovedkræfterne i udarbejdelsen af de såkaldte Haderslevartikler som 1528 blev forelagt områdets sognepræster, og som de skulle følge i deres videre arbejde.

I Bispekrøniken : den geistlige Histori offuer alt Danmarckis Rige af Arild Huitfeldt trykt i 1653 s. 33-34 er Ribe Stifts overgang til Lutheranismen og Johann Wenth omtalt: Efter overskriften "Jubel / det er / Glade dage i Riber Kircke" gøres rede for, at man er kommet til den sande evangeliske kundskab / lærdom. Derefter fortælles om Wenth: "Effter at den sande Evangelij Lærdom / med Sacramenternis uddelelse / effter Christi egen Indstiftelse / er annammet her i Danmarck / da er den Gudfryctige oc lærde Mand / Mester Hans Vandalus, en tydsk Mand / fød Goslariæ," ... "ordineret i Kiøbenhaffn til Superattendent offver Riber Stift" ... "aff Doctore Bugenhagio" ... "den tid de andre Superattendenter i de andre Stiffter her i Riget ere ocsaa ordinerede, i Kong Christians den 3. oc Danmarckis Raads nærværelse / Aar 1537. den 2. Septemb." ... "Hand døde i Ribe / i Guds Søns sande Paakaldelse / Aar 1541. den 11. Augusti, der Klocken vaar 4. effter Middag / oc bleff begraffvet næsten mit paa Kircke Gulffvet i Vor Frue Kircke / hans Siel være i Velsignelse."

Noter

Litteratur 
 Den danske Kirkes Historie (red. Hal Koch m.fl.) bind III, afsnit 'Sønderjylland' side 318ff af P.G. Lindhardt
 Carsten Bach-Nielsen & Niels Henrik Gregersen (red.): Reformationen i dansk kirke og kultur, 2017, bind I, side 56, 127-129, 216. 
 Martin Schwarz Lausten (2004, 1987): Danmarks kirkehistorie 3. udgave., side 108f.

Galleri 
Der findes et relief af Wenth på Reformationsmonumentet på Bispetorvet i København

Kilde 
 "Vandal (Wenth ell. Slavus), Johan" i Dansk biografisk Lexikon, bind 18, side 249 af kirkehistoriker Holger Rørdam

Se også 
 Reformationen i Danmark, afsnit om 1525-30
 Haderslevartiklerne – Notits om de mange navneformer

Eksterne henvisninger 
 "Johann Wenth" i Dansk Biografisk Leksikon af Johannes Oskar Andersen
 "Wenth, Johann, ca. 1490-1541, tysk teolog" og "Weidensee, Eberhard, 1486-1547, tysk teolog" fra Graenseforeningen.dk
 "Haderslev - Nordens Wittenberg" fra Haderslevstift.dk med billede og kort over hertug Christians områder i Slesvig Stift
 "Haderslev-artikler"  fra Reformationen.nu med kort beskrivelse af de 22 artikler som Wenth var med til at udarbejde for hertug Christian
 "Lutherske kirker mellem dansk og tysk" – Omrids af Sønderjyllands kirkehistorie efter reformationen. Af Lars N. Henningsen fra Tidsskrift.dk (pdf-fil)





Reformatorer
Teologer fra Tyskland
Personer i 1500-tallet
Biskopper over Ribe Stift